als_Latn dik_Latn sag_Latn
Lejimi i vrasësve të Artan Santos për t’u larguar s’mund të tolerohet më. Çfarëdolloj shprese për kapjen në flagrancë të atentatorëve është shuar. 3 ditë pas vrasjes, pesimizmi është shtuar edhe më shumë, pasi ende s’ka zyrtarisht asnjë të dyshuar, prandaj vëmendja e publikut në panik është përqendruar tek fakti se pse ende s’ka asnjë të shkarkuar, as titullarin e ministrisë, as drejtorin e policisë, bile as drejtorin rajonal që formalisht mbulon sigurinë në kryeqytet
Mbarë opinioni publik u trondit 3 ditë më parë kur në zonën më të populluar të kryeqytetit, vetëm pak metra selive qeveritare, Kuvendit dhe Kryeministrisë u ekzekutua në një atentat mafioz, biznesmeni dhe bankieri i njohur, Artan Santo. Ngjarjes së rëndë dhe të mistershme i shtohet edhe elementi tjetër që ka të bëjë me inefiçencën e strukturave të Policisë së Shtetit që mund të thuhet me plot bindje se ka humbur çdo betejë me krimin e organizuar. Në momentin e vrasjes së bankierit Santo, policët e Sajmir Tahirit dhe Artan Didit janë fotografuar vetëm pak metra larg vendngjarjes në rolin e sehirxhinjve, totalisht të trumaksur dhe të paaftë për të reaguar në një kohë kur në trotuar dergjej trupi i të ndjerit. Dështimit dhe fatalitetit të Policisë i shtohet edhe fakti tjetër se, edhe një polic që kishte tentuar t’i ndiqte vrasësit me motor, kishte mbetur në mes të rrugës, pasi i kishte mbaruar nafta. Dhe ç’mund të pritet tjetër nga kjo polici? Kush do ta parandalojë dhe zbulojë krimin? Kush do ta garantojë rendin dhe sigurinë publike? Jeta e qytetarëve shqiptarë është sot në mëshirë të fatit. Investitorët dhe biznesmenët ndjehen të pasigurtë dhe të frikësuar nga ngjarjet e frikshme të muajve të fundit. Janë plot 11 sipërmarrës që janë ekzekutuar në atentate mafioze dhe terroriste dhe po aq i frikshëm është edhe fakti tjetër se, s’ka asnjë të dyshuar. Krimi godet çdo ditë, merr jetë njerëzish çdo ditë e më tepër, por s’ka asnjë të dyshuar dhe asnjë të prangosur. Hesht Sajmir Tahiri, buzëqesh kryepolici mustaqe-mi dhe fshihen e struken efektivët e Policisë së Shtetit. Ky është frut i paligjshmërisë në Policinë e Shtetit, dekapitimi i policisë me shkarkimet e paligjshme të profesionistë dhe zëvendësimin e tyre me militantë dhe numërues të Partisë Socialiste. Dhe sa të do të zgjasë kjo agoni e dyshimit mes jetës dhe vdekjes? Edhe për sa kohë qytetarët shqiptarë do të kenë frikë të dalin nga dera e shtëpisë së tyre, nga pasiguria që na shoqëron në ambientet publike? A ka një përgjegjës direkt dhe indirekt për daljen e krimit jashtë kontrollit dhe cenimin e rendit dhe sigurisë publike? A është përgjegjës ministri i Brendshëm Sajmir Tahiri për dhjetëra jetë qytetarësh që janë ekzekutuar nga shtatori e deri në qershor? A është përgjegjës drejtori i Policisë së Shtetit për paaftësinë e strukturave të policisë për parandalimin dhe zbardhjen e krimit? Po Policia e Tiranës, a ka përgjegjësi për ekzekutimin e Artan Santos në mes të ditës, në zonën më të populluar të kryeqytetit, në ish –bllok, shto këtu dhe elementin tjetër që vrasësit janë fotografuar dhe filmuar prej ditësh të tëra duke qarkulluar me motor, të armatosur dhe me skafandra në zona specifike të kryeqytetit? Pra, krimi godet aty ku policia është inaktive, aty ku shteti nuk ekziston. Dhe kjo është “dhurata” e Edi Ramës, pjesë e programit të “Rilindjes”, për rikthimin e Shqipërisë në thundrat e krimit dhe nën diktatin e mafies. Sajmir Tahiri, Artan Didi dhe drejtori i Policisë së Tiranës, Ardian Çipa duhet të mbajnë përgjegjësi të veçanta për krimet monstruoze që po trondisin mbarë opinionin publik, në mes të ditës dhe pa kursyer asgjë. Krimi s’ka për të njohur kompromis përsa kohë do të “përndiqet” dhe “luftohet” nga Tahiri dhe Didi.
als_Latn als_Latn